КІРЭЙ ГАЛІНА АНТОНАЎНА

                     (1934 г. н., жыхарка вёскі Галубава)

Я нарадзілася ў 1934 годзе ў вёсцы **Матукі**. Бацька загінуў на фінскай вайне ў 1939 годзе. Я жыла з мамай, бабуляй і двума братамі.

    Памятаю, як немцы ішлі з боку Свіраўшчыны напрасткі на нашу вёску. Мы пабеглі ў лес хавацца, а наша бабуля не пайшла з намі, яна засталася ў вёсцы, і немцы яе спалілі разам з усімі, хто застаўся. Тыя ж, хто шукаў паратунку ў лесе, неслі з сабой усё, што маглі. Гналі кароў. Праз некаторы час немцы нас знайшлі ў лесе, але не кранулі. Яны сабралі старэйшых і прымусілі іх гнаць жывёлу ў вёску Белае Полацкага раёна. Сярод іх былі мая мама і старэйшы брат. Мама вярнулася праз некалькі дзён, а брат прапаў.   
    У лесе мы сядзелі доўга. Ніяк не маглі вярнуцца з-за немцаў. Калі ж усё-такі выйшлі і вярнуліся ў вёску, то ўбачылі, што ўсе дамы спаленыя, а на папялішчы грувасціліся абгарэлыя чалавечыя косці. Тыя косці пахавалі, а самі зноў пачалі “будавацца”. Мама выкапала квадрат у зямлі, абгарадзіла яго каламі, накрыла галінкамі і насцяліла травы. Так мы і жылі. Есці не было чаго. Ежу замяняла трава і крапіва.

Яшчэ ў мяне была лялька з рыззя, набітая травой. Вось такая цацка. А яшчэ ў мамы было футра. Яна ў ім хадзіла ўвесь час. А потым вымяняла футра на мех жыта, і мы яго елі. На станцыі Свольна сядзелі паліцаі, яны часта прыходзілі і забіралі ўсё, што толькі маглі знайсці ў людзей. Не было солі, і мы збіралі нейкае ўгнаенне, мама разагравала яго на патэльні і атрымлівалася соль. Вось што я памятаю пра вайну.

*Вёска Матукі існавала да 1993 г. (А.Бубало)*